
Roig i Capmany: dues dones, una complicitat


He d'admetre que em feia certa mandra: ¿una conversa periodística com a material teatral? ¿Dues escriptores que he llegit menys del que voldria reconèixer? ¿Una època viscuda que em desperta tanta nostàlgia com aversió? Però ahir vaig acabar dreta, aplaudint amb aquella eufòria que ens agafa quan ens agrada una cosa que, de fet, volíem molt que ens agradés, perquè parla de literatura catalana, perquè les actrius que ho fan s'ho mereixen, perquè la dramaturga s'ha arriscat amb el tema i perquè encara queda molta feina per fer a l'hora de reconèixer el llegat de les nostres escriptores. Quin parell, la Roig i la Capmany! En aquesta última entrevista     —que recorda la que van mantenir el 1991 a la revista Cultura— resseguim la seva obra, els seus neguits com a dones abanderades i la manera com entenien cadascuna la lluita feminista. El més complicat i reeixit és el to en la posada en escena, que mostra una complicitat creixent des dels inicis fins a la trobada definitiva en la mort. A l'escenari veiem com es construeix una amistat des de l'escolta, l'amor i la discussió.


Roig i Capmany es van conèixer en un vagó de tren, de viatge a París, per representar Espriu amb la companyia Adrià Gual, i malgrat la diferència d'edat i procedència, es van fer amigues per sempre. Les unia la literatura      —una més de Virginia Woolf; l'altra, més afrancesada—, però aquesta passió comuna els va regalar una manera d'estar al món fins que les dues el van deixar per culpa de la mateixa malaltia. Quin moment tan bonic, quan la Capmany explica que el seu primer protagonista va ser un pèsol i, al final de l'obra, es reprèn el personatge per indicar-nos que un pèsol la mata. I que intens quan la Roig defensa la maternitat compaginant-la amb l'escriptura, aquest afany per fer-ho tot, per viure. I que trist que tingués tan poc temps per continuar amb tanta desmesura. Quanta complicitat quan se'n foten dels comentaris masclistes, quina poca victimització, tanta intel·ligència! I quan parlen de Barcelona com si fos una amiga que s'ha de vigilar perquè no es torni massa presumida i es vengui al millor postor. I quan sonen les notes i la veu de la Montfol, que ens guia per les paraules dites i remarcades.


Hi ha molta teca en aquesta última entrevista perquè els dos personatges són potents i també ho és la manera d'anar-los veient per dins i per fora, en un joc també escenogràfic en què podem veure què passa a l'escenari i al camerino i a l'estudi de televisió on es grava la suposada conversa. El públic som nosaltres, els qui hem anat al teatre, que alhora som el públic d'un plató i uns espies i, espero, uns lectors de la Roig i la Capmany perquè, després de l'obra, agafen ganes de mantenir-nos units a aquestes donasses. Quin país tan desagraït que tenim; sort que de vegades vencem l'amnèsia i, tot d'una, recordem d'on venim i què podem arribar a ser.

Ada Castells, Catorze, 24 juliol 2026
L'olímpica hora violeta de la dona, doneta, donota

Permeteu-me que, per una vegada, em deixi portar pels camins ben verificables de l’additiva autoficció. Aquesta matinada (fixeu-vos en la data, encara que sigueu tan poc “futbolers” com ho sóc jo mateix; estic parlant de la matinada post-Mundials del dilluns 20 de juliol), la plàcida tranquil·litat del meu carrer (cap a les  tres, fins i tots els gossos més escandalosos semblen haver-se oblidat d’emetre cap lladruc) s’ha vist trencada per la irrupció d’un cotxe que circulava fent tan soroll com ho permetessin les seves automobilístiques capacitats.


I mentre el clàxon no deixava d’emetre la rítmica i breu melodia amb la qual associem els grans moments d’eufòria col·lectiva (crec que tots i totes vosaltres ja l’heu identificat sense necessitat d’escoltar-la), els seus ocupats entonaven als quatre vents i a ple pulmó  la lletra i la melodia d’aquell gloriós “¡Que viva España!” popularitzat per Manolo Escobar, la partitura del qual  (paradoxa de les paradoxes) estava signada per un compositor belga (Leo Caerts), mentre la seva lletra original havia estat escrita per un autor flamenc de Flandes (Leo Rozenstraten).


Doncs bé: tot això m’ha vingut al cap a l’hora de començar a escriure aquest comentari sobre una ben estimulant proposta escènica que, tirant mà alhora de la ficció que planta arrels en realitats gens fictícies, imagina com hauria pogut transcórrer una última entrevista televisada entre l’entrevistadora Montserrat Roig i l’entrevistada Maria Aurèlia Capmany. Tot plegat, imaginant alhora que aquesta entrevista tan impossible com del tot creïble, hauria tingut lloc la vigília de la cerimònia inaugural dels Jocs Olímpics de Barcelona.


Aquella nit, per cert, els carrers de Barcelona s’omplien de fills naturals o adoptius de la ciutat que seguien amb emoció el recorregut de las flama olímpica. I —no puc evitar dir-ho— crec que qui ara analitza amb cert menyspreu aquella emoció, oblida per complet tot allò d’alliberador que significava. I oblida per complet també, sense anar més lluny, l’enorme distància ideològica, sociològica i cultural que separa aquella celebració d’aquesta altra de la qual us parlava abans.


I no sé perquè, intueixo que aquestes dues dones grandioses, rotundament contundents, absolutament significatives i orgullosament contradictòries i de vegades  oposades l’una envers l’altra que van ser la Capmany i la Roig , estarien d’acord pel que fa a aquest punt. I és que, al cap i a la fi, les seves contradiccions i les seves oposicions, venien a formar part de la seva mateixa contundent grandesa. Del seu mateix absolut feminisme defensat des de espais sovint absolutament diferents que responien a les seves també ben diferenciades trajectòries vitals. De la seva ben complementàriament diferent forma d’entendre què significa l’amor, la seducció,  la maternitat, la sexualitat, la cultura, la política, la literatura, la catalanitat, el barcelonisme… i tot allò que hi vulgueu afegir.


Cal afegir que casualment, curiosament i dramàticament, i malgrat pertànyer a generacions diferents, cap de les dues va arribar a assistir a la inauguració dels Jocs Olímpics 1992, perquè totes dues van morir amb poques setmanes de diferència la tardor del 1991.


Però les seves enriquidores diferències i les seves no menys còmplices afinitats, reviuen ara amb la força que es mereixen en un espectacle que juga amb el format de la falsa entrevista però l’enriqueix amb escapades musicals i cabareteres i amb  imaginades reconstruccions dramatitzades d’allò que només roman a la juganera memòria.


A l’escenari comparteixen espai el plató televisiu destinat a immortalitzar la imaginària però ben imaginativament real trobada, el piano les tecles del qual donen a Lis Montfol l’oportunitat d’afegir-hi una acurada banda sonora en viu i directe als còmplices acords i als no menys còmplices desacords d’aquest tàndem, i el ben notable treball interpretatiu de les seves dues notables protagonistes: una estupenda Anna Güell, que fent ús d’aquell potser inconscient i sorneguer ús del registre Lizaran amb el qual identifiquem l’altra gran Anna de la nostra més gran i recent història escènica, ho borda a l’hora de fer-nos sentir que ens trobem davant l’autora de Dona, doneta, donota, i una no menys estupenda Berta Giraut a la qual només cal retreure-li que potser la seva Montserrat Roig sortiria beneficiada en cas que limités una mica el to lleugerament i humorísticament hiperteatralitzat tarannà que li confereix a l’autora de L’hora violeta.


Petites observacions que en cap cas obstaculitzen ni la vàlua global d’aquest notable espectacle, ni la imprescindible necessitat de reivindicar i/o fer conèixer a qui la desconegui l’estatura intel·lectual de les seves dues protagonistes: en els temps que corren, totes dues ens semblen del tot imprescindibles.


Doncs bé: tot això m’ha vingut al cap a l’hora de començar a escriure aquest comentari sobre una ben estimulant proposta escènica que, tirant mà alhora de la ficció que planta arrels en realitats gens fictícies, imagina com hauria pogut transcórrer una última entrevista televisada entre l’entrevistadora Montserrat Roig i l’entrevistada Maria Aurèlia Capmany.

Ramon Oliver, Recomana, 20 juliol 2026

Els perills del lema «Posa’t guapa!»


Maria Aurèlia Capmany adverteix a Montserrat Roig que la ciutat ha de vigilar en obsessionar-se amb el “Barcelona, posa’t guapa” perquè la cita té flaire d’arraconar els que no tenen recursos, mentre es beneficia les classes més riques: Quan algú vesteix millor, de seguida, cotitza a l’alça.

Les dues escriptores, que van fer bandera del feminisme i van participar a les I Jornades Catalanes de la dona (1976) a la Universitat de Barcelona i també dins de l’escola d’art dramàtic Adrià Gual van morir pocs mesos abans dels Jocs Olímpics. L’última entrevista pretén rescatar el seu pensament en la Barcelona capital d’èxit mundial d’aquest segle XXI.

Mar Monegal (Monopoli) estira del miratge de Barcelona ’92 com a recurs. I aprofundeix el conflicte en l’opció de ser mares, o no, i procurar ser independent, igualment. Raimon Molins (Casa de nines) té l’encert d’arrencar-hi en un set televisiu i de trencar el format per dotar de ritme la conversa amb els imprescindibles girs.

Avui, la Barcelona del 2026 té el dubte de quina ciutat és i quina vol ser. Igual que a finals dels 90. La societat (tan dones com homes; aquest espectacle no exclou ningú i és d’agrair) també manté aquest Yo no soy esa, de la cançó de Mari Trini.


Ara fa poc més d’un any que Ferran Utzet dramatitzava la conversa entre Montserrat Roig i Josep Pla (Pla per Roig). L’antagonisme dels dos rols estava servit. La sorpresa va ser com un va acabar admirant l’altre. De fet, també Capmany admet que es va «enamorar» de Salvador Espriu (tot i que li insinuava que no escrivís més) i amb Jaume Vidal Alcover, amb qui conviuria, sense arribar a casar-se. Per Roig, la independència era l’opció de separar-se. Per la seva amiga, no arribar a casar-se.


La proposta compta amb la química de Berta Giraut (La segona millor) i d’Anna Güell (Carola). Se les nota còmodes creuant rèpliques i perseguint o escapant de la càmera. El piano de Lis Montfol (i el camerino) donen distància al programa i les humanitzen confonent-se actriu i personatge.

Recuperar les discussions del feminisme de la transició (i una dècada més enllà) és interessant. Però potser l’ideal hauria estat trobar una tercera periodista actual que les interrogués a partir dels paradigmes del segle XXI: L’espectacle sedueix ensenyant els pensaments de les dues protagonistes, sense ser dogmàtic, però potser queda distant dels debats de gènere d’avui.

Jordi Bordes, Recomana, 25 juliol 2026

El més enllà d’una entrevista


Maria Aurèlia Capmany no va ser mai un dels 49 Personatges que van passar entre el 1977 i el 1978 per l’estudi de Miramar perquè, com deia Manuel Ibáñez Escofet (citat per Joan Carles Peris), Montserrat Roig incités hàbilment els seus convidats a endinsar-se en reveladors monòlegs davant de la càmera.

Mar Monegal, animada per Raimon Molins, que dirigeix l’espectacle, no pretén amb L’última entrevista (Roig/Capmany) esmenar la plana a l’arxiu de RTVE de Catalunya. Tampoc sembla apropiar-se del format per reformular la conversa que l’estiu del 1991 publicava la revista Cultura.

L’octubre d’aquest any moria la Capmany, i un mes més tard, la Roig. Dues “donotes” que s’havien conegut feia tres dècades en un vagó de tren cap a París amb la Companyia Adrià Gual. Des de llavors, malgrat les diferències de caràcter i generació, no van deixar d’alimentar la seva amistat des de la complicitat política i la dissidència crítica, també entre els seus presumptes afins.

Per començar a entendre què pretén Monegal és important assenyalar que aquesta entrevista plausible està datada la nit abans de la inauguració dels Jocs Olímpics del 1992. És la trobada de dos cossos desapareguts. Dues ànimes inconformistes que observen amb la clarividència morta de l’oracle com la ciutat està a punt de vendre’s al diable, mentre van desgranant les seves lluites i biografies literàries.

Una partida de tennis dialèctic, amb la maternitat com a principal punt de fricció, que Molins col·loca en una desconstrucció de l’entrevista televisiva. La càmera aviat es multiplica en les seves possibilitats dramatúrgiques, com les actrius protagonistes s’endinsen en una diversitat de terrenys interpretatius.

Ni Berta Giraut (Montserrat Roig) ni Anna Güell (Maria Aurèlia Capmany), acompanyades de Lis Montfol (càmera, regidora, maquilladora, pianista, cantant), busquen la mimesi amb els seus miralls documentats. Hi ha apunts de realitat (una pulsió vital, un mirar directe a càmera, una posició del cos, una peça de roba, un collaret, un pentinat), però el conjunt s’aborda des d’una vibració irònica, gairebé salada, de la vis crítica de tots dos personatges.

Un exercici actoral que busca gairebé el destil·lat del caràcter invocat. Un ser i no ser al mateix temps que deixa prou espai perquè les actrius modelin al seu subtil gust el discurs davant de la figura representada. Es reivindica l’actitud, la insolència intel·lectual, com si importessin molt més les paraules que van deixar escrites que la fidelitat de la fotografia. I en aquest espai difús, tant Giraut com Güell es mostren pletòriques, entremaliades, com si juguessin al gat i la rata amb les seves èmules i el públic.

Juan Carlos Olivares, La Vanguardia, 26 juliol 2026

Imitació és creació


Montserrat Roig va conèixer Maria Aurèlia Capmany en un viatge nocturn en tren a París. Van compartir cabina i de seguida van connectar. Capmany, que era de la lleva del biberó i li portava 28 anys d’avantatge, havia viscut la dictadura de Primo de Rivera i la Guerra Civil, i va enlluernar aquella jove Montserrat de vint anys, filla de la postguerra, que la va cosir a preguntes, com si li fes una entrevista, la primera entrevista de la seva vida. D’aquell viatge en va néixer una amistat que aviat va passar del mestratge a la complicitat i a una certa sororitat, per bé que aquesta paraula aleshores no es mastegava com ara.


Si fa uns mesos vèiem a La Fàbrica Pla per Roig, una teatralització de l’entrevista real de Montserrat Roig a Josep Pla, amb una dramatúrgia de Ferran Utzet, ahir la Sala Atrium estrenava L’última entrevista (Roig/Capmany), una dramatúrgia encarregada a Mar Monegal per posar cara a cara Roig i Capmany, una llarga conversa imaginada, en format d’entrevista televisiva, que encarnen Berta Giraut i Anna Güell de forma convincent sota la direcció de Raimon Molins.


Monegal ha sabut dibuixar bé el contrast entre dues dones que van lluitar, cadascuna a la seva manera, per l’alliberament de la dona. Capmany, que era una donassa, va maldar sempre per ser independent i sentir-se completa sense passar pel peatge del matrimoni i la maternitat: «Interpretar la dona com cal era com caminar amb unes sabates que et fan llaga. No hi ha una sola manera de ser dona!», s’exclama la Maria Aurèlia. Roig, per la seva banda, va lluitar per ser una dona lliure sense renunciar a res: va tenir dos fills de pares diferents i va maldar per ser mare, filla, amant, escriptora… tot alhora. Quan Capmany pregunta a Roig què ha contribuït més a l’alliberament de la dona, si la rentadora, el divorci o els anticonceptius, Montserrat Roig tria sense vacil·lar els anticonceptius, que van garantir la llibertat sexual en un temps en què la dona no podia obrir un compte corrent a nom seu al banc, un fet que avui ens escandalitza i que Monegal explora amb gràcia amb un gag hilarant que Güell i Giraut despleguen amb la seva vis còmica.


Com deia més amunt, l’espectacle pren la forma d’una entrevista de televisió en directe entre totes dues, una premissa justificada històricament perquè Roig feia el programa Personatges a RTVE Catalunya, en què entrevistava figures destacades de la cultura catalana. Raimon Molins situa l’espectador en un plató de televisió, en què les càmeres ens poden mostrar des de diversos angles el rostre de les actrius, que sovint es dirigeixen a càmera i ens interpel·len directament en primer pla. És un recurs que Molins empra en moments d’intensitat emocional, en la justa mesura, sense abusar-ne massa, i que reforça el valor documental de la peça amb un efecte hiperreal.


Un altre gran punt de comunió entre totes dues és la seva vocació literària en un món paternalista. Capmany, tot i la veneració que sentia per Espriu, tractava de tu al poeta i no va fer gaire cas dels consells i correccions que aquest li feia. «He estat feliçment una dona, però no fàcilment, no», diu Maria Aurèlia, a qui li van arribar dir que era «un home de sexe femení». Si Capmany venerava Simone de Beauvoir, Roig era més seguidora de Virginia Woolf, que defensava que una escriptora ha de tenir una cambra pròpia i independència econòmica. Al final tot es redueix a respondre aquesta pregunta clau: «Qui controla el cos de la dona?».


En aquest diàleg, situat en una Barcelona preolímpica, en què el turisme encara no ens havia convertit en figurants en la nostra pròpia ciutat, Roig i Capmany també expressen les seves conviccions polítiques i temen amb anticipació profètica el futur «d’una ciutat més preocupada per vendre’s que per cuidar-se. que no s’hauria de deixar enlluernar tant pels pretendents».


Molins enriqueix la proposta amb música en directe, amb Lis Montfol al teclat, que ajuda a cosir les transicions i acompanya les actrius en un moment musical (Molins no se’n sap estar), en què Roig i Capmany canten joiosament. És potser l’únic moment de la peça que em distancia dels personatges.


Cal remarcar la traça de Monegal per construir una entrevista fictícia, que no està cosida amb citacions extretes de cartes i entrevistes i apedaçades de qualsevol manera, sinó que són una creació pròpia. L’únic text real que recupera és l’escrit que Capmany va fer quan li van diagnosticar un càncer de mama, en què diu que li han trobat un pèsol al pit. Monegal té l’encert d’explicar-nos al principi de l’obra que la Maria Aurèlia de petita havia guanyat els Jocs Florals de l’escola amb un conte titulat «Història d’un pèsol». Tot lliga.


Anna Güell i Berta Giraut han seguit el mateix principi en renunciar a imitar les veus de la Maria Aurèlia i la Montserrat i crear els personatges a partir de la paraula. Així s’han estalviat de caure en la caricatura o d’estrafer unes veus que molts de nosaltres tenim a la memòria. En acabar la funció d’estrena, Giraut rebia les felicitacions de Pilar Aymerich, retratista de Roig, que havia vist la seva amiga transfigurada en els gestos i la veu de l’actriu. Güell fa una Maria Aurèlia esplèndida i dona a aquesta gran donassa una dimensió ubèrrima.


L’última entrevista (Roig/Capmany) és una obra que emocionarà aquells que han seguit en vida aquestes dues icones del segle XX i serà una revelació per als joves que no n’havien sentit a parlar o no les havien llegit encara. Un dels grans espectacles del Grec, que hauria de penjar cartell d’entrades exhaurides a cada funció.

Bernat Puigtobella, Núvol, 15 juliol 2026

